Բթամարտ

Բթամարտ, երկու հոգով խաղացվող խաղ, որտեղ բութ մատները օգտագործվում են կռիվ նմանակելու համար։ Խաղի նպատակն է «պառկեցնել» հակառակորդի բութ մատը, հաճախ՝ մինչև տասը հաշվարկով։ San Francisco Chronicle ամսագիրը խաղն անվանել է «մարտական արվեստների մինի գոլֆ»։

Խաղապրոցես 
Խաղացողները կանգնում են դեմառդեմ և յուրաքանչյուրը մեկնում է իր ձախ կամ աջ ձեռքը «բութ մատները վեր», իսկ նրանց ձեռքերը կապում են այնպես, որ յուրաքանչյուր խաղացողի մատները ոլորվում են մյուս խաղացողի մատների շուրջը։ Խաղացողները չեն կարող օգտագործել մատներից որևէ մեկը, բացի բութ մատից, հակառակորդի բութ մատը պառկեցնելու համար։ Խաղն ունի մի քանի մարտավարություն, ինչպիսին է "playing possum"-ը, որի նպատակն է նշանառել ոչ թե եղունգը, այլ՝ բթամատի ֆալանգային հոդը, արագ հարված հասցնելը և հակառակորդի հոգնելուն սպասելը։ Տարբերակները ներառում են բթամատներով «խոնարհվել»-ը, «համբուրել»-ը կամ երկուսը միաժամանակ մարտից առաջ, միաժամանակ երկու ձեռքով բթամարտ կամ գաղտագողի հարձակումներ, որի ժամանակ թույլատրվում է օգտագործել ցուցամատը։ Խաղացողները կարող են նաև կիրառել «նապաստակի փոս» մարտավորությունը՝ բթամատը թաքցնելով սեփական ափի մեջ՝ մոտալուտ պարտությունից խուսափելու համար։ Այս լրացումները ընտրովի են և պարտադիր չէ ներառել խաղի կանոններում։

Խաղը սովորաբար սկսվում է, երբ երկու խաղացողներն էլ արտաբերում են՝ «Մեկ, երկու, երեք, չորս, ես հայտարարում եմ բութ մատի պատերազմ» խոսքերը, ինչի ժամանակ բթամատները անցկացնում են միմյանց վրայով։ Խոսքը երբեմն շարունակվում է՝ «Հինգ, վեց, յոթ, ութ, փորձիր բթամատդ ուղիղ պահել» կամ «Հինգ, վեց, յոթ, ութ։ Բացեք ձեր բթամատի դարպասը»։ Բոստոնի տարածաշրջանային տարբերակն է՝ «հինգ, վեց, յոթ, ութ, բացե՛ք պատերազմի դարպասները»։ Հարավային Ամերիկայում մեկնարկային երգը «ésta es la pulseada china» է, ինչպես Ֆրանսիայում՝ «un, deux, trois, bras de fer chinois» («սա չինական բազկամարտն է»)։ Նոր Զելանդիայում ասվում է՝ «Ոլոռ, ոլոռ, մեկ, երկու, երեք, ես քեզ պատերազմ եմ հայտարարում»։

Անցկացվում են բթամարտի կանանց և տղամարդկանց աշխարհի պաշտոնական առաջնություններ, որոնց ամեն տարի մասնակցում են բթամարտիկներ ամբողջ աշխարհից։ Կան խաղերի պաշտոնական կանոններ, և մենամարտերը անցկացվում են ձեռքով պատրաստված փայտե բթամարտի ռինգի ներսում՝ առավելագույնը 3 ռաունդների ընթացքում։ Նախկին հաղթողները եղել են Ամերիկայի Միացյալ Նահանգներից, Իռլանդիայից, Լեհաստանից և Մեծ Բրիտանիայից։ Տղամարդկանց բթամարտի աշխարհի ներկայիս քառակի չեմպիոն Փոլ Բրաուզը դեռ անպարտելի է և հաղթել է 2016, 2017 2018 և 2019 թվականների բթամարտի աշխարհի առաջնություններում։ Նրա զոքանչը՝ Ջանեթ «Նեննի-Թումբ» Քոլմանը բթամարտի կանանց ներկայիս աշխարհի չեմպիոնուհին է։ Աշխարհի առաջնությունները չեղարկվել են 2020, 2021 և 2022 թվականներին՝ COVID-19 համաճարակի պատճառով, սակայն 2023 թվականի առաջնությունը տեղի է ունենալու Նորվիչում։ Բթամարտի աշխարհի առաջնությունը փոխարինեց բթամարտի բրիտանական առաջնությանը, որն առաջին անգամ անցկացվել է 2010 թվականին Լոուստոֆտ քաղաքում։ Հայտնի մարդիկ, ովքեր մասնակցել են բթամարտի աշխարհի առաջնությանը, Ռորի Մակգրաթն ու Ուիլ Մելլորն են՝ որպես իրենց շոուի մաս՝ Rory and Will: Champions of the World:

Լոնգ Այլենդում անցկացվել են նաև բթամարտի մրցութային հանդիպումներ, իսկ 826 Valencia հիմնադրամը անցկացնում է բթամարտի ամենամյա մրցույթ, որը երեք անգամ հաղթել է San Francisco Chronicle գրքի խմբագիր Օսկար Վիլլոնը։

Պատմություն
Նորման Մեյլերը զբաղվում էր բթամարտով։ Հեղինակ և հումորիստ Փոլ Դևիդսոնը պնդում է, որ իր պապը՝ Բեռնարդ Դևիդսոնը, հորինել է բթամարտը 1940-ական թվականներին։ Ամերիկացի հեղինակ Ջուլիան Քյոնիգը պնդում էր, որ հորինել է բթամարտը 1936 թվականին՝ որպես ճամբարական Գրեյլոք ճամբարում։ 2011 թվականին Ռորի Վան Բելլիսը հիմնադրել է բթամարտի աշխարհի առաջնությունը և հանդիսանում է վերջինիս ներկայիս ղեկավարը։

Բթամարտի ռինգը խաղալիք է, որն օգտագործվում է բթամարտի համար։ Խաղացողները մտցնում են իրենց բութ մատները հակառակ կողմերում և անցնում խաղի բուն պրոցեսին։

Հատկանշական բթամարտեր
2019 թվականի Ավստրալիայի դաշնային ընտրությունների համար քարոզարշավի ժամանակ ընդդիմության առաջնորդ Բիլ Շորտենին բթամարտի մարտահրավեր նետեցին Darwin's Hot 100 ռադիոկայանի Danii & Jake հաղորդման ուղիղ եթերում։

Ծանոթագրություններ

Հետագա ընթերցման համար

Արտաքին հղումներ
UK Thumb Wrestling Championships
Flash Version
ndwathumbs.com 

Ամառային երիտասարդական վիքիճամբարի հոդվածներ